text: Ung pige arrangerer julemiddag for 100 borgere
  23 december 2015 kl. 16.46
  26-årige Monika Mazurek inviterer udsatte og enlige på mad og julehygge i Aabenraa.
  Det kan roligt siges, at Monika Mazurek har et stort hjerte for nogle af de mennesker, der ikke har nogen at holde jul med eller, som ikke har råd.
  Ved hjælp af indsamlinger står den 26-årige studerende bag et stort julearrangement under titlen "En glædelig Jul for Alle".
  Op mod 100 gæster møder i aften op på Nygadehuset i Aabenraa, hvor der venter både julemad og gaver.
  Det er tredje gang, at Monika Mazurek holder jul for andre. De seneste to år har hun arrangeret julemiddag for udsatte og enlige i Sønderborg. Men efter at hun er flyttet, er det nu borgerne i Aabenraa, der får glæde af hendes helt frivillige initiativ.
  